**COMUNICAT DE PRESĂ**

**5 septembrie 2019**

**La început de an școlar, în atenția părinților**

Întrucât la ARACIP se înregistrează continuu sesizări privind legalitatea derulării unor activități educaționale în regim privat, deseori denumite ”grădiniță”, le recomandăm părinților, în vederea protejării și promovării interesului superior al copilului și asigurării siguranței și sănătății acestuia, să solicite furnizorilor de servicii toate autorizațiile și aprobările prevăzute de lege.

Acestea sunt, în principal, următoarele:

* Ordinul de Ministru – de autorizare de funcționare provizorie sau de acreditare – pentru furnizorii de educație definiți ca atare de lege - grădinițe, școli, licee și altele similare.
* Autorizație de securitate la incendiu (sau alt document emis de ISU, după data de 30 septembrie 2017, care atestă încadrarea spațiilor respective în excepțiile prevăzute de lege) – pentru toți furnizorii de astfel de servicii.
* Autorizație sanitară de funcționare, în care este specificat tipul de activitate derulat (codul CAEN respectiv) – pentru toți furnizorii de astfel de servicii.
* Avizul Inspectoratului de Stat în construcții, având la bază acordul vecinilor – în cazul derulării acestor servicii în spații care au avut destinație de locuință, dar care și-au schimbat destinația.

Pot desfășura activități de învățământ preuniversitar și pot utiliza denumirile de liceu, școală, grădiniță sau altele similare numai unitățile de învățământ preuniversitar autorizate să funcționeze provizoriu ori acreditate. În conformitate cu prevederile legale, furnizorul de educație are dreptul de a gestiona personal didactic și de a înscrie elevi **numai** după obținerea autorizării de funcționare provizorie, ordinul ministrului emis în acest sens fiind actul de înființare pentru unitatea respectivă de învățământ.

Pentru informare, cei interesați pot accesa și ghidul elaborat de ARACIP (actualizat), care poate fi descărcat de pe site-ul ARACIP, <https://beta.aracip.eu> la Secțiunea ”[***Ce trebuie să știu despre funcționarea legală a unităților de învățământ***](http://beta.aracip.eu/Am%20nevoie%20de%20informatii%20despre%20o%20scoala%20sau%20o%20gradinita/Ce%20trebuie%20sa%20stiu%20despre%20functionarea%20legala%20a%20unitatilor%20de%20invatamant)”

De asemenea, în situația constatării funcționării unor furnizori de servicii pentru copii care nu respectă prevederile legale, părțile lezate pot sesiza organele competente ale statului.